Coca-Cola bat zurekin

***Coca-Cola bat zurekin*** Beñat Sarasola idazleak 2024an plazaratu zuen eleberria da, bere bigarrena alegia. Susa argitaletxearen Narratiba sailan agertu zen. XX. mendeko 50. eta 60. hamarkadako arteari eta Frank O'Hara idazleari buruzko liburua da. Hari argumentala elementu eta txosten desberdinetatik abiatuta antolatzen da. Hasiera batean saiakera literario bat egiteko asmoa omen zuen egileak; eleberrian testu eta argazki originalez gain, Frank O'Hara poetak idatzitako testu errealen itzulpenak eta Sarasolak idatzitako testuak uztartzen dira. 

## Izenburua 
"Coca-Cola bat zurekin hartzea" maitasun poema bat da, Frank O'Hara (1926-1966)  poeta eta arte komisario estatubatuarrak 1960an Euskal Herrira egin zuen bidaiatik bueltan bere maitaleari idatzia. *Love poems* liburuan argitaratutako poema horrek sortutako bulkadatik ondu zuen Beñat Sarasolak *Coca-Cola bat zurekin* eleberria*.*

O'Hara New Yorkeko MOMA museoko komisarioburua izan zen, eta Espainiara eta Euskal Herrira bidaiatu zuen 1960ko udaberrian, berak antolatutako erakusketa baterako artisten bila. *Spanish Painting & Sculpture* izan zen erakusketa hori; komisario gisa antolatu zuen lehena. Hamasei artistak hartu zuten parte, eta tartean izan ziren Eduardo Txillida eta Jorge Oteiza eskultoreak. Donostian egun gutxi batzuk eman bazituen ere, bai poema horretan, bai eta beste batean ere utzi zuen egindako bidaiaren testigantzaren apurrak.

## Argumentua 
Frank O'Hara poetak zuzendu zuen lehen erakusketa New Yorken, 1960ko udan. Espainiako pintura eta eskultura berriaren lagin on bat biltzea zen ideia nagusia. Hautagaien artean daude nazioartean sona handia hartzen ari diren Oteiza eta Thillida izeneko bi artista. Artea erregimen frankista zuritzeko baliatu ez dadin adi daude, aldiz, beste zenbait pertsona. Eta, bitartean, O'Harak, lanak lan, Vincent Warren dantzari eta maitalearengan du jarrita bere gogo biziena.

New York, Madril, Irun, Montevideo, Donostia, Miarritze dira liburuan agertzen diren leku batzuk. John Ashbery, Grace Hartigan, Luis Gonzalez Robles, Antoni Tapies, Diane di Prima, Ramos ahizpak orrialde hauetan agertzen diren benetako pertsonaiak, bestetik. Iragan mendearen erdialdea igaro berritan, AEBetako eta Europako kultur mundua astindu zuten dozenaka izen sartu-irtenean dabiltza kontakizun honetan.

## Egitura 
Testu eta elementu oso desberdinak biltzen dira lan honetan. Testu eta argazki originalez gain, O'Harak idatzitako testuen itzulpenak eta Sarasolak idatzitako testuak uztartzen dira. «Kontatu nahi duenak taxu ezberdineko testuak sortzera darama idazlea; forma eta estilo ezberdineko testuek osatzen dute nobela», azaldu zuen Leire Lopezek, Susa argitaletxeko editoreak. Hirugarren pertsonan idatzitako pasarte narratiboak daude, adibidez: erakusketaren prestaketak, Vincent Warren maitalearekin izan zuen lotura, eta beste artista batzuekin izan zuen harremana kontatzen dutenak, esaterako.

Monologo batzuk ere aurkitu daitezke: Luis Gonzalez Robles arte komisario frankistarena —Espainiako arte garaikideko museoko zuzendaria izan zen—; eta Jorge Oteizak Montevideon egindako hilabeteen inguruan Marta Jauregi izeneko kazetari batek idatzitakoak ere bai. O'Harak *Spanish Painting & Sculpture* erakusketa prestatzeko bidaian Donostia, Baiona eta Miarritze tartean bere egunerokoan idatzitakoak eta erakusketa horren kritikak ere jaso ditu Sarasolak.

## Erreferentziak 
## Kanpo estekak 
* Amaia Jimenez Larrea: "'Coca-Cola bat zurekin', poema batetik abiatutako nobela", *Berria*, 2024/09/04.  
* Iñigo Astiz: Beñat Sarasola: «Idazleok ere sekulako sare baten bidez idazten dugu, eta ni lehen horretaz ez nintzen hain kontziente», *Berria*, 2024/11/17.